Broj: 711-I-725-M-230/22-02-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Karmelite Pavliše, direktorice-člana uprave trgovačkog društva EKO ALEJA d.o.o., za davanjem mišljenja Povjerenstva,** na 169. sjednici održanoj dana 29. travnja 2022.g. daje sljedeće

**MIŠLJENJE**

**Obnašanjem dužnosti direktorice-člana uprave trgovačkog društva EKO ALEJA d.o.o. Karmelita Pavliša obveznik je u smislu odredbe članka 3. stavka 1. podstavka 40. ZSSI-a, ali ukoliko bi obveznica iskazala namjeru da razriješi okolnost obnašanja navedene dužnosti na način da u primjerenom roku nakon stupanja ZSSI-a na snagu podnese ostavku na navedenu dužnost, Povjerenstvo ne bi smatralo da je povodom njezina obnašanja obveznica te u tom slučaju ne bi bila dužna podnijeti imovinsku karticu.**

Obrazloženje

Zahtjev za davanjem mišljenja Povjerenstva podnijela je Karmelita Pavliša, direktorica trgovačkog društva EKO ALEJA d.o.o. U Povjerenstvu zahtjev je zaprimljen 25. travnja 2022. pod poslovnim brojem 711-U-4388-M-230/22-01-1, povodom kojeg se vodi predmet broj M-230/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i uprava trgovačkih društava u kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici su ZSSI-a. Slijedom navedenog, obveznica Karmelita Pavliša koja obnaša dužnost direktorice trgovačkog društva EKO ALEJA d.o.o., koje je u većinskom vlasništvu Općine Krapinske Toplice, dužna je pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da trenutno obnaša dužnost direktora komunalnog društva EKOALEJA d.o.o. te da će dan nakon podnošenja zahtjeva za mišljenje podnijeti ostavku te postavlja upit je li dužna u tom slučaju predati imovinsku karticu.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka

S obzirom da je odredbama ZSSI-a značajno proširen krug obveznika te da Povjerenstvo obavlja predradnje u svrhu upisa novih obveznika u Registar koji je dužno ustrojiti i voditi, Karmelita Pavliša bi kao nova obveznica bila dužna popuniti imovinsku karticu i istu dostaviti Povjerenstvu.

Međutim, Karmelita Pavliša u trenutku imenovanja na dužnost direktorice-člana uprave trgovačkog društva EKO ALEJA d.o.o. nije bila obveznik, već je to postala 25. prosinca 2021., kada je stupio na snagu ZSSI, kojim je propisano da su članove uprave trgovačkih društva u većinskom vlasništvu jedinica lokalne samouprave obveznici istog Zakona.

Stoga se u trenutku prihvaćanja imenovanja na ovu dužnost na nju nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznik, slijedom čega nije ni pristala da ju obvezuju odredbe ZSSI-a.

Ukoliko bi Karmelita Pavliša u primjerenom roku nakon stupanja ZSSI-a na snagu iskazala namjeru da razriješi okolnost obnašanja dužnosti direktorice-člana uprave trgovačkog društva EKO ALEJA d.o.o. temeljem koje je obveznica (npr. podnošenje ostavke), Povjerenstvo ne bi smatralo da je povodom obnašanja navedene dužnosti obveznica te ne bi bila dužna podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Karmelita Pavliša, putem e-maila
2. Objava na internetskoj stranici Povjerenstva
3. Pismohrana